作者：王沂孙
词牌/韵律：南浦

paragraphs: 柳下碧粼粼，认麴尘乍生，色嫩如染。
清溜满银塘，东风细、参差縠纹初遍。
别君南浦，翠眉曾照波痕浅。
再来涨绿迷旧处，添却残红几片。
葡萄过雨新痕，正拍拍轻鸥，翩翩小燕。
帘影蘸楼阴，芳流去，应有泪珠千点。
沧浪一舸，断魂重唱苹花怨。
采香幽径鸳鸯睡，谁道湔裙人远。